**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2018-06-25 Nr. T-5

Posėdžio data – 2018 m. gegužės 31 d.

Posėdžio pradžia – 9.00 val.

Posėdžio pirmininkai: V. Grubliauskas, A. Šulcas.

Posėdžio sekretorius – M. Vitkus.

Klaipėdiečių tribūnoje pasisako: A. Oželis, V. Jurgelevičienė, M. Kalendė, R. Kulikauskas, B. Valatka, R. Arcišauskienė.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 25 Tarybos nariai, nedalyvauja: J. Choromanskytė, J. Simonavičiūtė, V. Vareikis,
A. Vaišvila, L. Petraitienė, L. Skrupskelienė. Posėdyje dalyvaujančių Tarybos narių ir svečių sąrašai pridedami (1-3 priedai).

SVARSTYTA. Darbotvarkės tvirtinimas.

V. Grubliauskas praneša, kad sudarytoje darbotvarkėje yra 28 klausimai:

1. Dėl Biudžetinės įstaigos Klaipėdos miesto savivaldybės kontrolės ir audito tarnybos nuostatų patvirtinimo. Pranešėja D. Čeporiūtė.

2. Dėl leidimo NATO šalių tarptautinių jūrinių pratybų „BALTOPS’18“ kariams nemokamai naudotis Klaipėdos viešuoju transportu ir lankytis Klaipėdos miesto savivaldybės Mažosios Lietuvos istorijos muziejuje. Pranešėja E. Mantulova.

3. Dėl Prancūzijos administravimo Klaipėdos krašte atminimo įamžinimo. Pranešėja N. Laužikienė.

4. Dėl Klaipėdos miesto savivaldybės vietinės reikšmės kelių sąrašo patvirtinimo. Pranešėjas V. Nausėda.

5. Dėl Klaipėdos miesto savivaldybės tarybos 2015 m. gruodžio 22 d. sprendimo Nr. T2-334 „Dėl Klaipėdos miesto kapinių statuso“ pakeitimo. Pranešėjas V. Juška.

6. Dėl pavedimo Klaipėdos miesto savivaldybės administracijos direktoriui atlikti juridinio asmens dalyvio kompetencijai priskirtų teisių įgyvendinimą ir pareigų vykdymą asociacijoje Klaipėdos žuvininkystės vietos veiklos grupėje. Pranešėja I. Butenienė.

7. Dėl Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo komisijos sudarymo. Pranešėja A. Andruškevičiūtė.

8. Dėl pritarimo projekto „Ikimokyklinio ir priešmokyklinio ugdymo prieinamumo didinimas Klaipėdos mieste“ įgyvendinimui. Pranešėja E. Jurkevičienė.

9. Dėl įgaliojimų suteikimo. Pranešėjas M. Vitkus.

10. Dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimo. Pranešėja L. Prižgintienė.

11. Dėl Klaipėdos miesto savivaldybės tarybos 2017 m. spalio 19 d. sprendimo Nr. T2-251 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ pakeitimo. Pranešėja L. Prižgintienė.

12. Dėl Apmokėjimo už brandos egzaminų vykdymą, kandidatų darbų vertinimą ir apeliacijų nagrinėjimą tvarkos aprašo patvirtinimo. Pranešėja L. Prižgintienė.

13. Dėl Fiksuotų pajamų mokesčio dydžių, taikomų įsigyjant verslo liudijimus 2019 metais vykdomai veiklai, patvirtinimo. Pranešėja K. Petraitienė.

14. Dėl 2019 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo. Pranešėja K. Petraitienė.

15. Dėl 2019 metų mokestinio laikotarpio nekilnojamojo turto mokesčio tarifų nustatymo. Pranešėja K. Petraitienė.

16. Dėl likviduotų ir iš Juridinių asmenų registro išregistruotų įmonių, mirusių fizinių asmenų skolų už valstybinės žemės nuomą pripažinimo beviltiškomis ir jų nurašymo. Pranešėja K. Petraitienė.

17. Dėl atleidimo nuo vietinės rinkliavos Joninių šventėje ir tarptautiniame folkloro festivalyje „Parbėg laivelis“ dalyvausiančius prekybininkus ir paslaugų teikėjus. Pranešėja K. Petraitienė.

18. Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms. Pranešėjas E. Simokaitis.

19. Dėl turto perdavimo valdyti, naudoti ir disponuoti patikėjimo teise Klaipėdos miesto savivaldybės administracijai. Pranešėjas E. Simokaitis.

20. Dėl Viešame aukcione parduodamo Klaipėdos miesto savivaldybės nekilnojamojo turto ir kitų nekilnojamųjų daiktų sąrašo patvirtinimo. Pranešėjas E. Simokaitis.

21. Dėl Klaipėdos miesto savivaldybės tarybos 2018 m. vasario 21 d. sprendimo Nr. T2-27 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimo. Pranešėjas E. Simokaitis.

22. Dėl savivaldybės būstų, pagalbinio ūkio paskirties ūkinių pastatų ir neįrengtos pastogės dalių pardavimo. Pranešėjas E. Simokaitis.

23. Dėl Klaipėdos miesto savivaldybės tarybos 2016 m. birželio 23 d. sprendimo Nr. T2-171 „Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms“ pakeitimo. Pranešėjas E. Simokaitis.

24. Dėl pripažinto netinkamu (negalimu) naudoti valstybei nuosavybės teise priklausančio nematerialiojo, ilgalaikio ir trumpalaikio materialiojo turto nurašymo ir likvidavimo. Pranešėjas E. Simokaitis.

25. Dėl ilgalaikio materialiojo turto pripažinimo nereikalingu valstybinei vaikų ir jaunimo teisių apsaugos funkcijai įgyvendinti. Pranešėjas E. Simokaitis.

26. Dėl Klaipėdos miesto savivaldybės tarybos 2012 m. kovo 29 d. sprendimo Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“ pakeitimo. Pranešėjas E. Simokaitis.

27. Dėl leidimo atlikti pastato Debreceno g. 48, Klaipėdoje, rekonstrukciją ir pakeisti paskirtį. Pranešėjas E. Simokaitis.

28. Dėl Klaipėdos miesto savivaldybės tarybos 2011 m. gruodžio 22 d. sprendimo Nr. T2-401 „Dėl Klaipėdos miesto savivaldybės materialiojo turto nuomos tvarkos aprašo patvirtinimo“ pakeitimo. Pranešėjas E. Simokaitis.

V. Grubliauskas informuoja, kad Savivaldybės administracija siūlo išbraukti 28 darbotvarkės klausimą „Dėl Klaipėdos miesto savivaldybės tarybos 2011 m. gruodžio 22 d. sprendimo Nr. T2-401 „Dėl Klaipėdos miesto savivaldybės materialiojo turto nuomos tvarkos aprašo patvirtinimo“ pakeitimo“.

V. Grubliauskas siūlo į posėdžio darbotvarkę įtraukti papildomą klausimą „Dėl Lietuvos vakarų krašto dainų šventės dalyvių apgyvendinimo“.

V. Grubliauskas siūlo apsispręsti dėl pritarimo pateiktiems siūlymams. Bendru sutarimu pritarta siūlymams.

V. Grubliauskas siūlo apsispręsti dėl pritarimo sudarytai darbotvarkei su pakeitimu. Balsavimu (už – 23, prieš – 0, susilaiko –0) patvirtinta darbotvarkė su pakeitimu.

PATVIRTINTA DARBOTVARKĖ

1. Dėl Biudžetinės įstaigos Klaipėdos miesto savivaldybės kontrolės ir audito tarnybos nuostatų patvirtinimo. Pranešėja D. Čeporiūtė.

2. Dėl leidimo NATO šalių tarptautinių jūrinių pratybų „BALTOPS’18“ kariams nemokamai naudotis Klaipėdos viešuoju transportu ir lankytis Klaipėdos miesto savivaldybės Mažosios Lietuvos istorijos muziejuje. Pranešėja E. Mantulova.

3. Dėl Prancūzijos administravimo Klaipėdos krašte atminimo įamžinimo. Pranešėja N. Laužikienė.

4. Dėl Klaipėdos miesto savivaldybės vietinės reikšmės kelių sąrašo patvirtinimo. Pranešėjas V. Nausėda.

5. Dėl Klaipėdos miesto savivaldybės tarybos 2015 m. gruodžio 22 d. sprendimo Nr. T2-334 „Dėl Klaipėdos miesto kapinių statuso“ pakeitimo. Pranešėjas V. Juška.

6. Dėl pavedimo Klaipėdos miesto savivaldybės administracijos direktoriui atlikti juridinio asmens dalyvio kompetencijai priskirtų teisių įgyvendinimą ir pareigų vykdymą asociacijoje Klaipėdos žuvininkystės vietos veiklos grupėje. Pranešėja I. Butenienė.

7. Dėl Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo komisijos sudarymo. Pranešėja A. Andruškevičiūtė.

8. Dėl pritarimo projekto „Ikimokyklinio ir priešmokyklinio ugdymo prieinamumo didinimas Klaipėdos mieste“ įgyvendinimui. Pranešėja E. Jurkevičienė.

9. Dėl įgaliojimų suteikimo. Pranešėjas M. Vitkus.

10. Dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimo. Pranešėja L. Prižgintienė.

11. Dėl Klaipėdos miesto savivaldybės tarybos 2017 m. spalio 19 d. sprendimo Nr. T2-251 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ pakeitimo. Pranešėja L. Prižgintienė.

12. Dėl Apmokėjimo už brandos egzaminų vykdymą, kandidatų darbų vertinimą ir apeliacijų nagrinėjimą tvarkos aprašo patvirtinimo. Pranešėja L. Prižgintienė.

13. Dėl Fiksuotų pajamų mokesčio dydžių, taikomų įsigyjant verslo liudijimus 2019 metais vykdomai veiklai, patvirtinimo. Pranešėja K. Petraitienė.

14. Dėl 2019 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo. Pranešėja K. Petraitienė.

15. Dėl 2019 metų mokestinio laikotarpio nekilnojamojo turto mokesčio tarifų nustatymo. Pranešėja K. Petraitienė.

16. Dėl likviduotų ir iš Juridinių asmenų registro išregistruotų įmonių, mirusių fizinių asmenų skolų už valstybinės žemės nuomą pripažinimo beviltiškomis ir jų nurašymo. Pranešėja K. Petraitienė.

17. Dėl atleidimo nuo vietinės rinkliavos Joninių šventėje ir tarptautiniame folkloro festivalyje „Parbėg laivelis“ dalyvausiančius prekybininkus ir paslaugų teikėjus. Pranešėja K. Petraitienė.

18. Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms. Pranešėjas E. Simokaitis.

19. Dėl turto perdavimo valdyti, naudoti ir disponuoti patikėjimo teise Klaipėdos miesto savivaldybės administracijai. Pranešėjas E. Simokaitis.

20. Dėl Viešame aukcione parduodamo Klaipėdos miesto savivaldybės nekilnojamojo turto ir kitų nekilnojamųjų daiktų sąrašo patvirtinimo. Pranešėjas E. Simokaitis.

21. Dėl Klaipėdos miesto savivaldybės tarybos 2018 m. vasario 21 d. sprendimo Nr. T2-27 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimo. Pranešėjas E. Simokaitis.

22. Dėl savivaldybės būstų, pagalbinio ūkio paskirties ūkinių pastatų ir neįrengtos pastogės dalių pardavimo. Pranešėjas E. Simokaitis.

23. Dėl Klaipėdos miesto savivaldybės tarybos 2016 m. birželio 23 d. sprendimo Nr. T2-171 „Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms“ pakeitimo. Pranešėjas E. Simokaitis.

24. Dėl pripažinto netinkamu (negalimu) naudoti valstybei nuosavybės teise priklausančio nematerialiojo, ilgalaikio ir trumpalaikio materialiojo turto nurašymo ir likvidavimo. Pranešėjas E. Simokaitis.

25. Dėl ilgalaikio materialiojo turto pripažinimo nereikalingu valstybinei vaikų ir jaunimo teisių apsaugos funkcijai įgyvendinti. Pranešėjas E. Simokaitis.

26. Dėl Klaipėdos miesto savivaldybės tarybos 2012 m. kovo 29 d. sprendimo Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“ pakeitimo. Pranešėjas E. Simokaitis.

27. Dėl leidimo atlikti pastato Debreceno g. 48, Klaipėdoje, rekonstrukciją ir pakeisti paskirtį. Pranešėjas E. Simokaitis.

28. Dėl Lietuvos vakarų krašto dainų šventės dalyvių apgyvendinimo. Pranešėja N. Laužikienė.

V. Čepas pristato pranešimą „Dėl frakcijos sudarymo“:

„Vadovaujantis Klaipėdos miesto savivaldybės tarybos reglamentu, patvirtintu Klaipėdos miesto savivaldybės tarybos 2016 m. birželio 23 d. sprendimu Nr. T2-184 „Dėl Klaipėdos miesto savivaldybės tarybos veiklos reglamento patvirtinimo“, 30.3., 30.4 papunkčiais, informuojame, kad mes Klaipėdos miesto savivaldybės tarybos nariai nutraukiame veiklą:

1. V. Čepas, Pozicinėje socialdemokratų partijos ir rinkimų komiteto „Klaipėda“ jungtinėje frakcijoje.

2. R. Taraškevičius, Pozicinėje socialdemokratų partijos ir rinkimų komiteto „Klaipėda“ jungtinėje frakcijoje.

3. J. Sąlyga, nepriklauso frakcijai (2018-01-23 rašto Nr. TNS-14).

Informuojame, kad kuriame naują politinį darinį „Pirmosios nepriklausomos miesto tarybos narių frakcija“.

Nariai: Vytautas Čepas, Rimantas Taraškevičius, Jonas Sąlyga.

Savivaldybės tarybos „Pirmosios nepriklausomos miesto tarybos narių frakcijos“ pirmininkas – Vytautas Čepas, pirmininko pavaduotojas – Jonas Sąlyga.

Frakcija toliau vykdys tarybos daugumos programą.“

1. SVARSTYTA. Biudžetinės įstaigos Klaipėdos miesto savivaldybės kontrolės ir audito tarnybos nuostatų patvirtinimas.

Pranešėja – D. Čeporiūtė, Savivaldybės kontrolierė.

V. Grubliauskas informuoja, kad sprendimo projektui be pastabų pritarė Finansų ir ekonomikos komitetas.

NUSPRĘSTA. Pritarti sprendimo projektui. Priimti sprendimą dėl Biudžetinės įstaigos Klaipėdos miesto savivaldybės kontrolės ir audito tarnybos nuostatų patvirtinimo:

„1. Patvirtinti Biudžetinės įstaigos Klaipėdos miesto savivaldybės kontrolės ir audito tarnybos nuostatus (pridedama).

2. Pripažinti netekusiu galios Klaipėdos miesto savivaldybės tarybos 2017 m. gruodžio 21 d. sprendimą Nr. T2-317 „Dėl Biudžetinės įstaigos Klaipėdos miesto savivaldybės kontrolės ir audito tarnybos nuostatų patvirtinimo“.

3. Įgalioti Klaipėdos miesto savivaldybės kontrolierių pasirašyti Biudžetinės įstaigos Klaipėdos miesto savivaldybės kontrolės ir audito tarnybos nuostatus ir įregistruoti Juridinių asmenų registre teisės aktų nustatyta tvarka.

4. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaiko – 0.

2. SVARSTYTA. Leidimas NATO šalių tarptautinių jūrinių pratybų „BALTOPS’18“ kariams nemokamai naudotis Klaipėdos viešuoju transportu ir lankytis Klaipėdos miesto savivaldybės Mažosios Lietuvos istorijos muziejuje.

Pranešėja – E. Mantulova, Savivaldybės administracijos direktoriaus pavaduotoja. Informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai, tačiau yra gautas N. Puteikienės pasiūlymas – NATO kariams 2018 m. birželio 1–4 dienomis Klaipėdoje leisti nemokamai naudotis viešuoju transportu, nekompensuojant viešajam autotransportui hipotetinių nuostolių.

G. Neniškis sako, kad Lietuvos Respublikos transporto lengvatų įstatymas nustato, kad už savivaldybių suteiktas papildomas lengvatas turi būti sumokėta.

V. Grubliauskas siūlo apsispęsti dėl pritarimo N. Puteikienės pateiktam siūlymui. Balsavimu (už – 3, prieš – 12, susilaiko – 8) nepritarta siūlymui.

V. Titovas sako, kad nepritaria siūlymui leisti NATO kariams nemokamai naudotis viešuoju transportu, nes mano, jog tai nėra socialiai teisinga. Taip pat, yra prieš, kad mieste būtų vykdomos karinės pratybos ir Klaipėda taptų poligonu.

V. Titovas siūlo išbraukti iš sprendimo projekto 1 punktą.

A. Šulcas siūlo pritarti sprendimo projektui.

A. Barbšys sako, kad NATO pratybos mieste vyksta todėl, kad mokomasi veikti mieste, atsižvelgiant į Rusijos vykdytus veiksmus Ukrainos miestuose. Siūlo pritarti sprendimo projektui.

V. Grubliauskas siūlo apsispęsti dėl V. Titovo siūlymo. Balsavimu (už – 1, prieš – 21, susilaiko – 2) nepritarta siūlymui.

NUSPRĘSTA. Pritarti sprendimo projektui. Priimti sprendimą dėl leidimo NATO šalių tarptautinių jūrinių pratybų „BALTOPS’18“ kariams nemokamai naudotis Klaipėdos viešuoju transportu ir lankytis Klaipėdos miesto savivaldybės Mažosios Lietuvos istorijos muziejuje:

„Leisti NATO šalių tarptautinių jūrinių pratybų „BALTOPS’18“ kariams, dėvintiems skiriamąsias apyrankes:

1. 2018 m. birželio 1–4 dienomis nemokamai naudotis Klaipėdos miesto viešuoju transportu;

2. 2018 m. birželio 1–2 dienomis nemokamai lankytis Klaipėdos miesto savivaldybės Mažosios Lietuvos istorijos muziejuje.“

BALSUOTA: už – 24, prieš – 1, susilaiko – 0.

3. SVARSTYTA. Prancūzijos administravimo Klaipėdos krašte atminimo įamžinimas.

Pranešėja – N. Laužikienė, Ugdymo ir kultūros departamento direktorė.

V. Grubliauskas informuoja, kad sprendimo projektui be pastabų pritarė Kultūros, švietimo ir sporto komitetas.

NUSPRĘSTA. Pritarti sprendimo projektui. Priimti sprendimą dėl Prancūzijos administravimo Klaipėdos krašte atminimo įamžinimo:

„1. Pritarti Prancūzijos ambasados prašymui leisti įamžinti Prancūzijos administravimo Klaipėdos krašte laikotarpį ir savo lėšomis pakabinti atminimo lentas ant šių pastatų Klaipėdoje:

1.1. Herkaus Manto g. 25, buvusios Klaipėdos krašto vyriausiojo komisaro, generolo Dominyko Odry rezidencijos;

1.2. Liepų g. 10, buvusios prefekto, Klaipėdos krašto civilinio komisaro Gabrielio Petisnė rezidencijos;

1.3. Sukilėlių g. 12, buvusios prancūzų prefektūros.

2. Skelbti šį sprendimą Klaipėdos miesto savivaldybės interneto svetainėje.„

BALSUOTA: už – 19, prieš – 0, susilaiko – 3.

4. SVARSTYTA. Klaipėdos miesto savivaldybės vietinės reikšmės kelių sąrašo patvirtinimas.

Pranešėjas – V. Nausėda, Geodezijos ir GIS skyriaus vedėjas.

V. Grubliauskas informuoja, kad sprendimo projektui be pastabų pritarė Miesto plėtros ir strateginio planavimo, Finansų ir ekonomikos bei Miesto ūkio ir aplinkosaugos komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės vietinės reikšmės kelių sąrašo patvirtinimo:

„1. Patvirtinti Klaipėdos miesto savivaldybės vietinės reikšmės kelių sąrašą (priedas).

2. Pripažinti netekusiu galios Klaipėdos miesto savivaldybės tarybos 2017 m. kovo 30 d. sprendimą Nr. T2-69 „Dėl Klaipėdos miesto savivaldybės vietinės reikšmės kelių sąrašo patvirtinimo“ su visais pakeitimais ir papildymais.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 21, prieš – 2, susilaiko – 0.

5. SVARSTYTA. Klaipėdos miesto savivaldybės tarybos 2015 m. gruodžio 22 d. sprendimo Nr. T2-334 „Dėl Klaipėdos miesto kapinių statuso“ pakeitimas.

Pranešėja – V. Juška, Paveldosaugos skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2015 m. gruodžio 22 d. sprendimo Nr. T2-334 „Dėl Klaipėdos miesto kapinių statuso“ pakeitimo:

„1. Pakeisti Klaipėdos miesto savivaldybės tarybos 2015 m. gruodžio 22 d. sprendimą Nr. T2‑334 „Dėl Klaipėdos miesto kapinių statuso“:

1.1. pripažinti netekusiu galios 2.2 papunktį;

1.2. buvusius 2.3–2.23 papunkčius laikyti atitinkamai 2.2–2.22 papunkčiais;

1.3. papildyti nauju 3 punktu:

„3. Suteikti riboto laidojimo kapinių statusą Klaipėdos mieste esančioms Klaipėdos senųjų kapinių, vadinamų Kopgalio kapinėmis, komplekso senosioms kapinėms.“;

1.4. buvusius 3 ir 4 punktus laikyti atitinkamai 4 ir 5 punktais.

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 24, prieš – 0, susilaiko – 0.

6. SVARSTYTA. Pavedimas Klaipėdos miesto savivaldybės administracijos direktoriui atlikti juridinio asmens dalyvio kompetencijai priskirtų teisių įgyvendinimą ir pareigų vykdymą asociacijoje Klaipėdos žuvininkystės vietos veiklos grupėje.

Pranešėja – I. Butenienė, Strateginio planavimo skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos komitetas.

NUSPRĘSTA. Pritarti sprendimo projektui. Priimti sprendimą dėl pavedimo Klaipėdos miesto savivaldybės administracijos direktoriui atlikti juridinio asmens dalyvio kompetencijai priskirtų teisių įgyvendinimą ir pareigų vykdymą asociacijoje Klaipėdos žuvininkystės vietos veiklos grupėje:

„1. Pavesti Klaipėdos miesto savivaldybės administracijos direktoriui atlikti juridinio asmens dalyvio kompetencijai pagal įstatymus priskirtų teisių įgyvendinimą ir pareigų vykdymą asociacijoje Klaipėdos žuvininkystės vietos veiklos grupėje.

2. Nustatyti, kad Klaipėdos miesto savivaldybės administracijos direktorius tik vadovaudamasis Klaipėdos miesto savivaldybės tarybos sprendimu gali suteikti įgaliojimą balsuoti visuotinio narių susirinkimo darbotvarkės klausimais už asociacijos Klaipėdos žuvininkystės vietos veiklos grupės:

2.1. reorganizavimą ir reorganizavimo sąlygų tvirtinimą;

2.2. pertvarkymą;

2.3. likvidavimą ar likvidavimo atšaukimą.“

BALSUOTA: už – 24, prieš – 0, susilaiko – 0.

7. SVARSTYTA. Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo komisijos sudarymas.

Pranešėja – A. Andruškevičiūtė, Jaunimo reikalų koordinatorė.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo komisijos sudarymo:

„1. Sudaryti 2-jų metų laikotarpiui šios sudėties Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo komisiją:

1.1. Indrė Butenienė, Klaipėdos miesto savivaldybės administracijos Strateginio planavimo skyriaus vedėja;

1.2. Eimantas Kiudulas, Klaipėdos miesto akademinių reikalų tarybos deleguotas atstovas;

1.3. Nijolė Laužikienė, Klaipėdos miesto savivaldybės administracijos Ugdymo ir kultūros departamento direktorė;

1.4. Audronė Liesytė, Klaipėdos miesto savivaldybės administracijos Socialinės paramos skyriaus vedėja;

1.5. Elida Mantulova, Klaipėdos miesto savivaldybės administracijos direktoriaus pavaduotoja;

1.6. Jolanta Mileškienė, Klaipėdos miesto akademinių reikalų tarybos deleguota atstovė;

1.7. Jonas Sąlyga, Klaipėdos miesto akademinių reikalų tarybos deleguotas atstovas;

1.8. Lina Skrupskelienė, Klaipėdos miesto akademinių reikalų tarybos deleguota atstovė;

1.9. Vilija Venckutė-Palaitienė, Klaipėdos miesto savivaldybės administracijos Informavimo ir e. paslaugų skyriaus vedėja;

1.10. Modestas Vitkus, Klaipėdos miesto savivaldybės tarybos ir mero sekretorius.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaiko – 3.

8. SVARSTYTA. Pritarimas projekto „Ikimokyklinio ir priešmokyklinio ugdymo prieinamumo didinimas Klaipėdos mieste“ įgyvendinimui.

Pranešėja – E. Jurkevičienė, Projektų skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

E. Jurkevičienė sako, kad Finansų ir ekonomikos komitetas paprašė pateikti papildomą informaciją apie projektus, kurie turi tarybos pritarimą, bet dar nepradėti įgyvendinti. Informuoja, kad komitetui buvo pateiktas raštas, kad birželio mėnesio pradžioj bus pateiktas projektų sąrašas.

A. Cesiulis sako, kad Kultūros, švietimo ir sporto komitetas taip pat pageidavo, kad būtų supažindintas su projektų įgyvendinimo eiga. Komitetas pažymėjo, kad trūksta projektų įgyvendinimo kontrolės bei mano, kad turėtų būti didesnė Savivaldybės administracijos darbuotojų atsakomybė už vykdomus projektus. Siūlo pritarti sprendimo projektui.

N. Puteikienė sako, kad neaišku, kodėl darželiuose turi būti skirtingos kokybės baldai.

A. Barbšys sako, kad kelia abejonių vietų skaičiaus darželyje didinimas, juolab, kad tam nėra užsitikrintas finansavimas.

V. Žvikienė siūlo pritarti sprendimo projektui ir siekiui turėti daugiau vietų vaikų darželyje.

NUSPRĘSTA. Pritarti sprendimo projektui. Priimti sprendimą dėl pritarimo projekto „Ikimokyklinio ir priešmokyklinio ugdymo prieinamumo didinimas Klaipėdos mieste“ įgyvendinimui“

„1. Pritarti projekto „Ikimokyklinio ir priešmokyklinio ugdymo prieinamumo didinimas Klaipėdos mieste“ (toliau – Projektas) įgyvendinimui, teikiant paraišką Europos Sąjungos struktūrinių fondų finansinei paramai gauti.

2. Užtikrinti Projekto bendrąjį finansavimą Klaipėdos miesto savivaldybės biudžeto lėšomis – ne mažiau kaip 15 proc. tinkamų Projekto išlaidų bei netinkamų, tačiau šiam Projektui įgyvendinti būtinų lėšų padengimą, ir tinkamų išlaidų dalį, kurios nepadengia Projektui skiriamas finansavimas.

3. Užtikrinti Projekto tęstinumą 5 metus po Projekto įgyvendinimo pabaigos.

4. Pripažinti netekusiu galios Klaipėdos miesto savivaldybės tarybos 2017 m. lapkričio 23 d. sprendimą Nr. T2-309 „Dėl pritarimo projekto „Klaipėdos Tauralaukio progimnazijos pastato (Klaipėdos g. 31) rekonstravimas siekiant išplėsti ugdymui skirtas patalpas“ įgyvendinimui“.“

BALSUOTA: už – 19, prieš – 0, susilaiko – 5.

9. SVARSTYTA. Įgaliojimų suteikimas.

Pranešėjas – M. Vitkus, Klaipėdos miesto savivaldybės tarybos ir mero sekretorius. Sako, kad sprendimo projektui buvo gauta Vyriausybės atstovės žodinė pastaba. Atsižvelgiant į tai, sprendimo projektas yra pakeistas ir išdėstytas nauja redakcija:

„1. Įgalioti Klaipėdos miesto savivaldybės merą nustatyti švietimo įstaigų, kurių savininko teises ir pareigas įgyvendinanti institucija yra Klaipėdos miesto savivaldybės taryba, vadovams metines veiklos užduotis.

2. Nustatyti, kad švietimo įstaigų, kurių savininko teises ir pareigas įgyvendinanti institucija yra Klaipėdos miesto savivaldybės taryba, vadovų metinių veiklos užduočių nustatymo procedūroms užtikrinti sudaroma darbo grupė, kurios sudėtis tvirtinama savivaldybės mero potvarkiu.“

Informuoja, kad sprendimo projektas buvo svarstytas Finansų ir ekonomikos bei Kultūros, švietimo ir sporto komitetuose. Finansų ir ekonomikos komitetas sprendimo projektui nepritarė, pasiūlė komiteto pastabas įvertinti ir pakoreguoti. Taip pat yra gautas vicemerės J. Simonavičiūtės siūlymas, dėl kurio Tarybai teks apsispręsti. Teigia, kad įvertinę J. Simonavičiūtės siūlymą, esminio pakeitimo nemato.

R. Taraškevičius sako, kad J. Simonavičiūtės siūlomas pakeitimas įneša aiškumo, kad darbo grupė sudaroma vadovų veikos užduotims suformuoti.

V. Grubliauskas siūlo apsispręsti dėl pritarimo siūlymui pakoreguoti sprendimo projektą, atsižvelgus į Vyriausybės atstovės žodinę pastabą. Bendru sutarimu pritarta siūlymui.

V. Grubliauskas siūlo apsispręsti dėl pritarimo siūlymui pakoreguoti sprendimo projektą, atsižvelgus į J. Simonavičiūtės siūlomą pakeitimą. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl įgaliojimų suteikimo:

„1. Įgalioti Klaipėdos miesto savivaldybės merą nustatyti švietimo įstaigų, kurių savininko teises ir pareigas įgyvendinanti institucija yra Klaipėdos miesto savivaldybės taryba, vadovams metines veiklos užduotis.

2. Nustatyti, kad švietimo įstaigų, kurių savininko teises ir pareigas įgyvendinanti institucija yra Klaipėdos miesto savivaldybės taryba, vadovų veiklos užduotims suformuoti sudaroma darbo grupė, kurios sudėtis tvirtinama savivaldybės mero potvarkiu.“

BALSUOTA: už – 23, prieš –0 , susilaiko – 1.

10. SVARSTYTA. Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimas.

Pranešėja – L. Prižgintienė, Švietimo skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimo:

„1. Pakeisti Priėmimo į Klaipėdos miesto savivaldybės bendrojo ugdymo mokyklas tvarkos aprašą, patvirtintą Klaipėdos miesto savivaldybės tarybos 2016 m. gruodžio 22 d. sprendimu Nr. T2 296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“, ir 28.2 papunktį išdėstyti taip:

„28.2. į netradicinio ugdymo (sporto) klases priimami olimpinėse sporto šakose sportuojantys asmenys pagal prašymų įregistravimo datas, turintys sporto medicinos centro išvadą–leidimą mokytis sporto mokykloje (klasėje) bei sporto organizacijos sutikimą prisiimti įsipareigojimus dėl asmens ugdymo ir sportinės veiklos organizavimo. Priimami asmenys turi atitikti vieną iš šių kriterijų:

28.2.1. būti pasiekę Kūno kultūros ir sporto departamento prie Lietuvos Respublikos Vyriausybės generalinio direktoriaus nustatytus meistriškumo pakopų rodiklius, atsižvelgus į varžybose užimtas vietas ar pasiektus rezultatus;

28.2.2. viršyti Lietuvos mokinių EUROFITO fizinio pajėgumo testavimo pagal Europos Tarybos Ministrų Komiteto patvirtintas rekomendacijas vieno testo 10 balų rodiklį, likusių testų rodiklių – 7 balų vidurkį.

Jeigu norinčiųjų mokytis yra daugiau nei laisvų vietų, asmenys priimami pagal motyvacijos vertinimo rezultatus. Motyvacijos vertinimas organizuojamas ir vykdomas Aprašo 12 punkte nustatyta tvarka, priimamų mokinių motyvacijos vertinimo tvarkos aprašus papildomai suderinus su Savivaldybės administracijos Ugdymo ir kultūros departamento Sporto skyriumi.

Dėl priimtų į netradicinio ugdymo (sporto) klases mokinių ugdymo ir sportinės veiklos organizavimo pasirašomos trišalės sutartys tarp mokyklos, prašymą pateikusio asmens pagal Aprašo 38 punktą ir sportinę veiklą teisės aktų nustatyta tvarka įregistravusios sporto organizacijos. Trišalės sutarties formą įsakymu tvirtina Savivaldybės administracijos direktorius.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaiko – 2.

11. SVARSTYTA. Klaipėdos miesto savivaldybės tarybos 2017 m. spalio 19 d. sprendimo Nr. T2-251 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ pakeitimas.

Pranešėja – L. Prižgintienė, Švietimo skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

R. Taraškevičius informuoja, kad svarstant klausimą komitete nebuvo kvorumo, balsavimo rezultatai: už – 3, prieš – 2. Sako, kad neaišku, kodėl teisininko etatas turi būti steigiamas Klaipėdos miesto pedagogų švietimo ir kultūros centre. Mano, kad yra netinkama vieta šią pareigybę steigti jame, ir kad, galbūt, etatai galėtų būti didinami arba Juridiniame skyriuje, arba prie mero tarnybos.

L. Prižgintienė sako, kad etatą steigti Klaipėdos miesto pedagogų švietimo ir kultūros centre apsispręsta todėl, kad centro nuostatuose yra numatyta, jog centro pagrindinė veikla yra teikti mokyklų vadovams, mokytojams, pagalbos mokiniui specialistams ir švietimo įstaigoms informacinę, konsultacinę ir kvalifikacijos tobulinimo bei kitą pagalbą, ir tai pagal centro veiklos rūšis atitinka. Be to, yra sąlygos sukurti darbo vietą, yra galimybė skirti didesnį atlyginimą.

N. Puteikienė sako, kad centro uždaviniuose nėra tokio pobūdžio uždavinio. Mano, kad sprendimo projektas neatitinka centro veiklos nuostatų.

L. Prižgintienė sako, kad centro veiklos nuostatų 8 punkte yra nuostata, kad centro pagrindinė veikla yra: teikti miesto savivaldybės mokyklų vadovams, jų pavaduotojams ugdymui, ugdymą organizuojantiems skyrių vedėjams, mokytojams, pagalbos mokiniui specialistams ir mokykloms informacinę, konsultacinę, kvalifikacijos tobulinimo ir kitą pagalbą. Taip pat pagal veiklos kodatorius, 11.2 straipsnyje, yra: kitas, kitur niekur nepriskirtas švietimas.

Pertrauka.

N. Puteikienė sako, kad nekyla abejonių, jog pedagogams teisinės konsultacijos yra reikalingos. Siūlo šiandien nepriimti sprendimo ir išnagrinėti galimybę racionaliai teikti kvalifikuotą pagalbą Savivaldybės juristų pastangomis.

A. Barbšys sako, kad teisininko darbo apimtys yra neaiškios, ir neaišku, kur jis turėtų dirbti. Nepritars sprendimo projektui.

A. Cesiulis sako, kad galima pirkti viešas paslaugas rinkoje, tačiau geram teisininkui reikėtų mokėti didelius pinigus, o buitinių problemų sprendimui pakaktų ir vidutinės kvalifikacijos teisininko. Siūlo pritarti sprendimo projektui, nes jis atitinka tiek savivaldybės funkcinę paskirtį, tiek Klaipėdos miesto pedagogų švietimo ir kultūros centro veiklos pobūdį.

R. Taraškevičius pritaria siūlymui atidėti klausimo svarstymą. Siūlo paieškoti geriausio varianto, nes yra įsitikinęs, kad Klaipėdos miesto pedagogų švietimo ir kultūros centras tikrai neatliks tų funkcijų, kurios yra reikalingos. Tą darbą gerai ir kvalifikuotai atliktų žmogus dirbantis Juridiniame skyriuje, turintis visas konsultavimosi galimybes. Sako, kad, galbūt, yra svarstytinas ir paslaugos pirkimo klausimas.

V. Žvikienė sako, kad niekas neabejoja, kad teisinių paslaugų poreikis švietimiečiams yra, ir kad tų paslaugų teikimą reikia organizuoti, tik yra abejonių dėl būdo, nes yra neaiškus poreikis valandų ir kaip bus organizuojamas darbas. Nesiūlo didinti etatų ir mano, kad reikėtų orientuotis ne į vidutines paslaugas, o pirkti profesionalias. Pritartų siūlymui klausimo svarstymą atidėti.

T. Fedotova siūlo pritarti sprendimo projektui, nes nuo rugsėjo mėnesio mokyklos dirbs jau pagal naują modulį – bus įvedami etatai, todėl klausimų bus labai daug. Abejoja, ar vienas juristas sugebės visiems padėti, nes modulis turi labai daug trūkumų.

V. Titovas sako, kad neaišku, kas dirbs, jei bus vienas etatas ir tas žmogus susirgs. Mano, kad geriau būtų, jog paslaugą teiktų viena juridinė įstaiga, ir kad etatai (vienas ar du) galėtų būti įsteigti mero institucijoje arba Savivaldybės administracijoje. Yra prieš paslaugos pirkimą. Siūlo pritarti sprendimo projektui, tačiau grįžti koreguoti sprendimą, kai bus aiškus darbų kiekis.

A. Staponkienė sako, kad įvedus naują pedagogų darbo apmokėjimo modulį, pakaktų vienos ar poros konsultacijų, nes kiekvienam pedagogui nereikės konsultacijos, jos reikės mokyklų vadovams. Nepritars sprendimo projektui, taip pat etatų didinimui.

S. Budinas sako, kad nėra prieš siūlymą atidėti klausimo svarstymą.

V. Grubliauskas sako, kad besikeičianti pedagogų darbo apmokėjimo tvarka veda prie to, kad konsultacinės pagalbos įstaigų vadovams tikrai reikės, tiktai yra klausimas, kaip tai padaryti efektyviausiai ir geriausiai. Pateiktas sprendimo projektas neįtikina Tarybos narių, kad yra parinktas geriausias siūlymas, todėl pritartų klausimo svarstymo atidėjimui, ir kadangi pagalbos mokyklų vadovams reikės jau artimiausiu metu, siūlo kitokį sprendimo projektą pateikti Tarybai svarstyti birželio mėnesio posėdyje.

V. Grubliauskas siūlo balsavimu apsispręsti dėl pritarimo siūlymui atidėti klausimo svarstymą kitam Tarybos posėdžiui.

NUSPRĘSTA. Atidėti klausimo svarstymą.

BALSUOTA: už – 14, prieš – 6, susilaiko – 2.

12. SVARSTYTA. Apmokėjimo už brandos egzaminų vykdymą, kandidatų darbų vertinimą ir apeliacijų nagrinėjimą tvarkos aprašo patvirtinimas.

Pranešėja – L. Prižgintienė, Švietimo skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl Apmokėjimo už brandos egzaminų vykdymą, kandidatų darbų vertinimą ir apeliacijų nagrinėjimą tvarkos aprašo patvirtinimo:

„1. Patvirtinti Apmokėjimo už brandos egzaminų vykdymą, kandidatų darbų vertinimą ir apeliacijų nagrinėjimą tvarkos aprašą (pridedama).

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaiko – 0.

13. SVARSTYTA. Fiksuotų pajamų mokesčio dydžių, taikomų įsigyjant verslo liudijimus 2019 metais vykdomai veiklai, patvirtinimas.

Pranešėja – K. Petraitienė, Mokesčių skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos, Miesto plėtros ir strateginio planavimo bei Miesto ūkio ir aplinkosaugos komitetai.

NUSPRĘSTA. Pritarti sprendimo projektui. Priimti sprendimą dėl Fiksuotų pajamų mokesčio dydžių, taikomų įsigyjant verslo liudijimus 2019 metais vykdomai veiklai, patvirtinimo:

„1. Patvirtinti pridedamus:

1.1. Fiksuotų pajamų mokesčio dydžių, taikomų įsigyjant verslo liudijimus 2019 metais vykdomai veiklai, sąrašą;

1.2. 2019 metais verslo liudijimus įsigyjantiems gyventojams taikomų lengvatų sąrašą.

2. Nustatyti, kad šis sprendimas įsigalioja 2019 m. sausio 1 d.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 19, prieš – 0, susilaiko – 4.

14. SVARSTYTA. 2019 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymas.

Pranešėja – K. Petraitienė, Mokesčių skyriaus vedėja.

V. Grubliauskas informuoja, kad sprendimo projektą svarstė Finansų ir ekonomikos, Miesto plėtros ir strateginio planavimo bei Miesto ūkio ir aplinkosaugos komitetai; Miesto ūkio ir aplinkosaugos komitetas sprendimo projektui nepritarė.

V. Vlasovas aiškina, kad svarstant sprendimo projektą Miesto ūkio ir aplinkosaugos komitete nebuvo kvorumo. Posėdžio metu jis nepritarė sprendimo projektui ir jo balsas lėmė, kad projektui buvo nepritarta. Sako, kad po komiteto turėjo galimybę išsamiau susipažinti su sprendimo projektu, todėl pakeitė savo nuomonę ir siūlo pritarti pateiktam sprendimo projektui.

NUSPRĘSTA. Pritarti sprendimo projektui. Priimti sprendimą dėl 2019 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo:

„1. Nustatyti 2019 metų mokestinio laikotarpio žemės mokesčio tarifus procentais nuo žemės mokestinės vertės:

1.1. pagal žemės sklypų pagrindinę naudojimo paskirtį ir naudojimo būdą:

1.1.1. žemės ūkio, išskyrus mėgėjų sodų žemės sklypų, vandens ūkio, miškų ūkio paskirties žemei – 0,16 proc.;

1.1.2. žemės ūkio paskirties mėgėjų sodų žemės sklypams – 0,12 proc.;

1.1.3. kitos paskirties žemei:

1.1.3.1. gyvenamosioms teritorijoms – 0,13 proc.;

1.1.3.2. komercinės paskirties objektų teritorijoms – 0,21 proc.;

1.1.3.3. pramonės ir sandėliavimo objektų teritorijoms, inžinerinės infrastruktūros teritorijoms, naudingųjų iškasenų teritorijoms, rekreacinėms teritorijoms – 0,28 proc.;

1.1.3.4. visuomeninės paskirties teritorijoms – 0,09 proc.;

1.1.4. kitai, 1.1.1–1.1.3 papunkčiuose nenurodytos pagrindinės naudojimo paskirties ir naudojimo būdo, žemei – 0,28 proc.;

1.2. bet kurios pagrindinės naudojimo paskirties ir naudojimo būdo nenaudojamai žemei, kuri 2019 metų mokestiniu laikotarpiu įtraukta į Nenaudojamų kitos paskirties privačių žemės sklypų Klaipėdos mieste sąrašą – 4,0 proc.

2. Nustatyti 2019 metų mokestinio laikotarpio 7 arų neapmokestinamąjį žemės sklypo, priklausančio nuosavybės teise, dydį fiziniams asmenims, kurių šeimose mokestinio laikotarpio pradžioje nėra darbingų asmenų ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 17, prieš – 0, susilaiko – 5.

15. SVARSTYTA. 2019 metų mokestinio laikotarpio nekilnojamojo turto mokesčio tarifų nustatymas.

Pranešėja – K. Petraitienė, Mokesčių skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos, Miesto plėtros ir strateginio planavimo bei Miesto ūkio ir aplinkosaugos komitetai, tačiau yra pateiktas Liberalų sąjūdžio frakcijos siūlymas.

V. Žvikienė sako, kad frakcija, siekiant sudaryti palankias sąlygas verslui, sprendimo projekto pakeitimu siūlo mažoms ir labai mažoms įmonėms, įsteigtoms 2019 metais, taikyti 0,5 procento 2019 metų mokestinio laikotarpio nekilnojamojo turto mokesčio tarifą.

V. Grubliauskas siūlo apsispręsti dėl pritarimo Liberalų sąjūdžio frakcijos siūlomam pakeitimui. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl 2019 metų mokestinio laikotarpio nekilnojamojo turto mokesčio tarifų nustatymo:

„1. Nustatyti 2019 metų mokestinio laikotarpio nekilnojamojo turto mokesčio tarifą:

1.1. 0,8 procento nekilnojamojo turto mokestinės vertės nekilnojamajam turtui, kuris nėra nurodytas 1.2–1.4 papunkčiuose;

1.2. 3 procentus nekilnojamojo turto mokestinės vertės apleistam ar neprižiūrimam nekilnojamajam turtui;

1.3. 0,5 procento nekilnojamojo turto mokestinės vertės daugiabučių gyvenamųjų namų statytojams jų pastatytiems butams, kurių statyba užbaigta ir turto savininko ar kito asmens nenaudojama ekonominei ar individualiai veiklai vykdyti;

1.4. 0,5 procento nekilnojamojo turto mokestinės vertės nekilnojamajam turtui labai mažų ir mažų įmonių, atitinkančių Lietuvos Respublikos smulkiojo ir vidutinio verslo plėtros įstatymo reikalavimus, įsteigtų 2019 metais.

2. Nustatyti, kad:

2.1. šio sprendimo 1.2 papunktyje nurodytas tarifas taikomas apmokestinant turtą nuo 2019 01-01 iki 2019-12-31, jei nekilnojamasis turtas 2019 metų mokestinį laikotarpį Klaipėdos miesto savivaldybės tarybos sprendimu pripažintas apleistu ar neprižiūrimu nekilnojamuoju turtu;

2.2. šio sprendimo 1.3 papunktyje nurodytas tarifas taikomas vienus metus nuo buto 100 proc. baigtumo įregistravimo VĮ Registrų centre.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 17, prieš – 0, susilaiko – 6.

16. SVARSTYTA. Likviduotų ir iš Juridinių asmenų registro išregistruotų įmonių, mirusių fizinių asmenų skolų už valstybinės žemės nuomą pripažinimas beviltiškomis ir jų nurašymas.

Pranešėja – K. Petraitienė, Mokesčių skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl likviduotų ir iš Juridinių asmenų registro išregistruotų įmonių, mirusių fizinių asmenų skolų už valstybinės žemės nuomą pripažinimo beviltiškomis ir jų nurašymo:

„Pripažinti beviltiškomis likviduotų ir iš Juridinių asmenų registro išregistruotų įmonių, mirusių fizinių asmenų beviltiškas skolas už valstybinės žemės nuomą ir leisti Klaipėdos miesto savivaldybės administracijos Finansų ir turto departamento Apskaitos skyriui jas nurašyti iš apskaitos dokumentų (priedas).“

BALSUOTA: už – 18, prieš – 0, susilaiko –5 .

17. SVARSTYTA. Atleidimas nuo vietinės rinkliavos Joninių šventėje ir tarptautiniame folkloro festivalyje „Parbėg laivelis“ dalyvausiančius prekybininkus ir paslaugų teikėjus.

Pranešėja – K. Petraitienė, Mokesčių skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl atleidimo nuo vietinės rinkliavos Joninių šventėje ir tarptautiniame folkloro festivalyje „Parbėg laivelis“ dalyvausiančius prekybininkus ir paslaugų teikėjus:

„Atleisti nuo vietinės rinkliavos už leidimų prekiauti ar teikti paslaugas išdavimą šių šventinių renginių prekybininkus ir paslaugų teikėjus, išskyrus prekiausiančius alkoholiniais gėrimais:

1. Joninių šventinės mugės, vyksiančios 2018 m. birželio 22 d.;

2. tarptautinio folkloro festivalio „Parbėg laivelis“ mugės, vyksiančios 2018 m. liepos
20–22 d.“

BALSUOTA: už – 22, prieš – 0, susilaiko – 0.

18. SVARSTYTA. Turto perdavimas valdyti, naudoti ir disponuoti patikėjimo teise savivaldybės biudžetinėms įstaigoms.

Pranešėjas – E. Simokaitis, Turto skyriaus vedėjas. Aiškina, kad sprendimo projektui siūloma pritarti be pakeitimų. Buvo tikslas pakeisti sprendimo projektą, tačiau pasikeitus aplinkybėms, siūlymas buvo atšauktas. Finansų ir ekonomikos komitetas sprendimo projektą svarstė be pakeitimų, jam pritarė.

NUSPRĘSTA. Pritarti sprendimo projektui. Priimti sprendimą dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms:

„1. Perduoti Klaipėdos miesto savivaldybei nuosavybės teise priklausantį ir šiuo metu Klaipėdos miesto savivaldybės administracijos patikėjimo teise valdomą ilgalaikį materialųjį turtą – automobilį „Škoda Octavia“ (valstybiniai Nr. CEH 058, įsigijimo vertė – 16 670,53 Eur, likutinė vertė 2018-04-30 – 0,00 Eur) biudžetinei įstaigai „Klaipėdos paplūdimiai“.

2. Perduoti Klaipėdos miesto savivaldybei nuosavybės teise priklausantį ilgalaikį materialųjį turtą (turto įsigijimo vertė – 49 010,00 Eur, likutinė vertė 2018-04-30 – 49 010,00 Eur), valdyti, naudoti ir disponuoti patikėjimo teise Klaipėdos miesto savivaldybės biudžetinėms įstaigoms (1 priedas).

3. Perduoti Klaipėdos miesto savivaldybei nuosavybės teise priklausantį ir Klaipėdos miesto savivaldybės administracijos patikėjimo teise valdomą ilgalaikį turtą (bendra įsigijimo vertė –8 680,54 Eur, likutinė vertė 2018-04-30 – 8 680,54 Eur) valdyti, naudoti ir disponuoti patikėjimo teise Klaipėdos miesto biudžetinei įstaigai Klaipėdos visuomenės sveikatos biurui (2 priedas).

4. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaiko – 2.

19. SVARSTYTA. Turto perdavimas valdyti, naudoti ir disponuoti patikėjimo teise Klaipėdos miesto savivaldybės administracijai.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pakeitimų pritarė Finansų ir ekonomikos komitetas, Miesto ūkio komitetas – su pakeitimu.

E. Simokaitis sako, kad yra pateiktas Savivaldybės administracijos prašymas leisti papildyti sprendimo projekto 1 punktą žodžiu: „(priedas)“

N. Puteikienė sako, kad tikisi, jog Klaipėdos licėjui nebus perduota dar viena Klaipėdos „Saulėtekio“ progimnazijos klasė. Teigia, kad savivaldybės turtas apskaitomas netinkamai, nes vis atrandama neapskaityto turto.

A. Barbšys sako, kad klasė priklauso progimnazijai. Pritaria, kad reikia galutinai apskaityti visą savivaldybės turtą.

V. Grubliauskas siūlo apsispręsti dėl pritarimo Savivaldybės administracijos siūlymui papildyti sprendimo projekto 1 punktą. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl turto perdavimo valdyti, naudoti ir disponuoti patikėjimo teise Klaipėdos miesto savivaldybės administracijai:

„1. Perduoti biudžetinei įstaigai Klaipėdos miesto savivaldybės administracijai valdyti, naudoti ir disponuoti patikėjimo teise Klaipėdos miesto savivaldybei nuosavybės teise priklausantį ilgalaikį materialųjį turtą, kurio bendra įsigijimo vertė – 228 625,20 Eur, likutinė vertė 2018-05-31 – 162 367,65 Eur (priedas).

2. Įgalioti Klaipėdos miesto savivaldybės merą pasirašyti 1 punkte nurodyto turto perdavimo ir priėmimo aktus.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 20, prieš – 0, susilaiko – 3.

20. SVARSTYTA. Viešame aukcione parduodamo Klaipėdos miesto savivaldybės nekilnojamojo turto ir kitų nekilnojamųjų daiktų sąrašo patvirtinimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl Viešame aukcione parduodamo Klaipėdos miesto savivaldybės nekilnojamojo turto ir kitų nekilnojamųjų daiktų sąrašo patvirtinimo:

„1. Patvirtinti Viešame aukcione parduodamo Klaipėdos miesto savivaldybės nekilnojamojo turto ir kitų nekilnojamųjų daiktų sąrašą (pridedama).

2. Pripažinti netekusiu galios Klaipėdos miesto savivaldybės tarybos 2018 m. vasario 21 d. sprendimą Nr. T2-45 „Dėl Viešame aukcione parduodamo Klaipėdos miesto savivaldybės nekilnojamojo turto ir kitų nekilnojamųjų daiktų sąrašo patvirtinimo“.“

BALSUOTA: už – 21, prieš – 0, susilaiko – 2.

21. SVARSTYTA. Klaipėdos miesto savivaldybės tarybos 2018 m. vasario 21 d. sprendimo Nr. T2-27 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2018 m. vasario 21 d. sprendimo Nr. T2-27 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimo:

„1. Pakeisti Parduodamų savivaldybės būstų ir pagalbinio ūkio paskirties pastatų sąrašą, patvirtintą Klaipėdos miesto savivaldybės tarybos 2018 m. vasario 21 d. sprendimu Nr. T2-27 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“:

1.1. papildyti 985 punktu:

„ 985. Bangų g. 21 122,03 – 4400-3894-8213 “;

1.2. papildyti 986 punktu:

„ 986. Molo g. 48 9,60 – 2191-0001-7020 “.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 20, prieš – 0, susilaiko – 4.

22. SVARSTYTA. Savivaldybės būstų, pagalbinio ūkio paskirties ūkinių pastatų ir neįrengtos pastogės dalių pardavimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl savivaldybės būstų, pagalbinio ūkio paskirties ūkinių pastatų ir neįrengtos pastogės dalių pardavimo:

ūkinių pastatų ir neįrengtos pastogės dalis:

1. A. S., (duomenys neskelbtini), Klaipėda, 43/100 būsto dalis, 38,06 kv. metro ploto, bendras plotas – 88,51 kv. metro, unikalus Nr. (duomenys neskelbtini), namo statybos metai – 1934. Kaina – 16 878,00 Eur (šešiolika tūkstančių aštuoni šimtai septyniasdešimt aštuoni eurai 00 ct), iš jų 78,00 Eur (septyniasdešimt aštuoni eurai 00 ct) – už būsto vertės nustatymą;

2. V. V., (duomenys neskelbtini), Klaipėda, 41/100 būsto dalį, 25,14 kv. metro ploto, bendras plotas – 61,31 kv. metro, unikalus Nr. (duomenys neskelbtini),, namo statybos metai – 1973. Kaina – 16 378,00 Eur (šešiolika tūkstančių trys šimtai septyniasdešimt aštuoni eurai 00 ct), iš jų 78,00 Eur (septyniasdešimt aštuoni eurai 00 ct) – už būsto vertės nustatymą;

3. M. Ž., (duomenys neskelbtini), Klaipėda, 44/100 būsto dalis, 23,34 kv. metro ploto, bendras plotas – 53,04 kv. metro, unikalus Nr. (duomenys neskelbtini), namo statybos metai – 1957. Kaina – 12 778,00 Eur (dvylika tūkstančių septyni šimtai septyniasdešimt aštuoni eurai 00 ct), iš jų 78,00 Eur (septyniasdešimt aštuoni eurai 00 ct) – už būsto vertės nustatymą;

4. A. T., (duomenys neskelbtini), Klaipėda, 17,93 kv. metro ploto su bendro naudojimo patalpomis būstą, unikalus Nr. (duomenys neskelbtini), statybos metai – 1965. Kaina – 7 878,00 Eur (septyni tūkstančiai aštuoni šimtai septyniasdešimt aštuoni eurai 00 ct), iš jų 78,00 Eur (septyniasdešimt aštuoni eurai 00 ct) – už būsto vertės nustatymą;

5. L. O., V. O., (duomenys neskelbtini), Klaipėdoje, 5,90 kv. metro ploto dalį (plane žymima ind. 1-5) pagalbinio ūkio paskirties ūkinio pastato, bendras plotas – 63,88 kv. metro, užstatytas plotas – 81,00 kv. metro, plane žymimo 6I1p, unikalus Nr. (duomenys neskelbtini), statybos metai – 1960. Kaina – 970,00 Eur (devyni šimtai septyniasdešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

6. J. J., (duomenys neskelbtini), Klaipėdoje, 20/100 dalių pagalbinio ūkio paskirties ūkinio pastato, 7,56 kv. metro ploto, bendras plotas – 37,80 kv. metro, užstatytas plotas – 48,00 kv. metro, plane žymimo 3I1p, unikalus Nr. (duomenys neskelbtini), namo statybos metai – 1985. Kaina – 2 230,00 Eur (du tūkstančiai du šimtai trisdešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

7. T. B., (duomenys neskelbtini), Klaipėda, 1641/22103 neįrengtos pastogės dalį, 16,41 kv. metro ploto, bendras plotas – 221,03 kv. metro, unikalus Nr. (duomenys neskelbtini), namo statybos metai – 1955. Kaina – 4 830,00 Eur (keturi tūkstančiai aštuoni šimtai trisdešimt eurų 00 ct), iš jų 130,00 Eur (šimtas trisdešimt eurų 00 ct) – už turto vertės nustatymą

BALSUOTA: už – 21, prieš – 0, susilaiko – 3.

23. SVARSTYTA. Klaipėdos miesto savivaldybės tarybos 2016 m. birželio 23 d. sprendimo Nr. T2-171 „Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms“ pakeitimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2016 m. birželio 23 d. sprendimo Nr. T2-171 „Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms“ pakeitimo:

 „1. Pakeisti Klaipėdos miesto savivaldybės tarybos 2016 m. birželio 23 d. sprendimą Nr. T2‑171 „Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms“ ir 1 priedo 8 punktą išdėstyti taip:

|  |  |  |  |  |  |  |  |
| --- | --- | --- | --- | --- | --- | --- | --- |
|  | 8. | Pastatas – sporto mokykla Naikupės g. 25A, Klaipėda (unikalus Nr. 2197-9001-8015, bendras plotas – 819,04 kv. m) | 1200020 | 1 | 224401,93 | 210521,13 | “ |
|  | 1200021 | 1 | 19809,72 | 18304,79 |  |
| „ | 1200022 | 1 | 353719,14 | 260295,66 | . |

 2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaiko – 3.

24. SVARSTYTA. Pripažinto netinkamu (negalimu) naudoti valstybei nuosavybės teise priklausančio nematerialiojo, ilgalaikio ir trumpalaikio materialiojo turto nurašymas ir likvidavimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl pripažinto netinkamu (negalimu) naudoti valstybei nuosavybės teise priklausančio nematerialiojo, ilgalaikio ir trumpalaikio materialiojo turto nurašymo ir likvidavimo:

„1. Nurašyti pripažintą netinkamu (negalimu) naudoti dėl fizinio ir funkcinio (technologinio) nusidėvėjimo valstybei nuosavybės teise priklausantį turtą:

1.1. Klaipėdos miesto savivaldybės patikėjimo teise valdomą ilgalaikį materialųjį turtą (turtu naudojasi savivaldybės biudžetinė įstaiga, Klaipėdos savivaldybės viešoji biblioteka), bendra ilgalaikio materialiojo turto įsigijimo vertė – 1768,14 Eur, likutinė vertė 2018 m. gegužės 1 d. – 0,00 Eur (1 priedas);

1.2. Klaipėdos miesto savivaldybės patikėjimo teise valdomą nematerialųjį, ilgalaikį ir trumpalaikį materialųjį turtą (turtu naudojasi savivaldybės biudžetinė įstaiga Klaipėdos „Verdenės“ progimnazija), bendra nematerialiojo ir ilgalaikio materialiojo turto įsigijimo vertė – 16498,22 Eur, bendra trumpalaikio materialiojo turto įsigijimo vertė – 1242,76 Eur, likutinė vertė 2018 m. gegužės 1 d. – 0,00 Eur (2 priedas);

1.3. Klaipėdos miesto savivaldybės patikėjimo teise valdomą nematerialųjį, ilgalaikį materialųjį turtą (turtu naudojasi savivaldybės biudžetinė įstaiga Klaipėdos Vytauto Didžiojo gimnazija), bendra nematerialiojo ir ilgalaikio materialiojo turto įsigijimo vertė – 11407,51 Eur, likutinė vertė 2018 m. gegužės 1 d. – 0,00 Eur (3 priedas).

2. Pavesti Klaipėdos miesto savivaldybės administracijai organizuoti šio sprendimo 1 punkte nurodyto turto nurašymą ir likvidavimą.“

BALSUOTA: už – 21, prieš – 0, susilaiko – 3.

25. SVARSTYTA. Ilgalaikio materialiojo turto pripažinimas nereikalingu valstybinei vaikų ir jaunimo teisių apsaugos funkcijai įgyvendinti.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

E. Simokaitis prašo leisti papildyti:

sprendimo projekto preambulę, nurodant joje Lietuvos Respublikos vietos savivaldos įstatymo 16 straipsnio 2 dalies 27 punktą ir Lietuvos Respublikos socialinės apsaugos ir darbo ministerijos rašto duomenis;

1 punktą papildomais duomenimis, kurie leidžia identifikuoti turtą – automobilį;

 sprendimo projektą papildomu 2 punktu – sutikimu perduoti Valstybės vaiko teisių apsaugos ir įvaikinimo tarnybai prie Socialinės apsaugos ir darbo ministerijos patikėjimo teise valdyti, naudoti ir disponuoti sprendime nurodytą turtą;

 sprendimo projektą papildomu 3 punktu – pavedimu Klaipėdos miesto savivaldybės administracijos direktoriui pasirašyti šiame sprendime nurodyto turto perdavimo ir priėmimo aktą.

V. Grubliauskas siūlo apsispręsti dėl pritarimo Savivaldybės administracijos siūlymui papildyti sprendimo projektą. Bendru sutarimu pritarta siūlymui.

 NUSPRĘSTA. Pritarti sprendimo projektui (su pakeitimu). Priimti sprendimą dėl ilgalaikio materialiojo turto pripažinimo nereikalingu valstybinei vaikų ir jaunimo teisių apsaugos funkcijai įgyvendinti:

„1. Pripažinti valstybei nuosavybės teise priklausantį ir Klaipėdos miesto savivaldybės patikėjimo teise valdomą ilgalaikį materialųjį turtą – automobilį „Škoda Fabia Combi Ambiente“, valstybinis numeris AFV 341 (identifikavimo Nr. TMBHY46Y54202093, inventorinis Nr. 100677, įsigijimo metai 2012 m. gruodžio mėn., įsigijimo vertė – 10 129,46 Eur, nusidėvėjimas – 10 129,46 Eur, be likutinės vertės (2018 m. gegužės 31 d.)), nereikalingu valstybinei vaikų ir jaunimo teisių apsaugos funkcijai įgyvendinti.

2. Sutikti perduoti Valstybės vaiko teisių apsaugos ir įvaikinimo tarnybai prie Socialinės apsaugos ir darbo ministerijos patikėjimo teise valdyti, naudoti ir disponuoti sprendime nurodytą turtą.

3. Pavesti Klaipėdos miesto savivaldybės administracijos direktoriui pasirašyti šiame sprendime nurodyto turto perdavimo ir priėmimo aktą.

Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose, per vieną mėnesį nuo šio sprendimo įteikimo suinteresuotai šaliai dienos. „

BALSUOTA: už – 21, prieš – 0, susilaiko – 3.

26. SVARSTYTA. Klaipėdos miesto savivaldybės tarybos 2012 m. kovo 29 d. sprendimo Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“ pakeitimas.

Pranešėjas –E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2012 m. kovo 29 d. sprendimo Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“ pakeitimo:

„1. Pakeisti Klaipėdos miesto savivaldybės panaudai perduodamo turto sąrašą, patvirtintą Klaipėdos miesto savivaldybės tarybos 2012 m. kovo 29 d. sprendimu Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“, ir papildyti 139 punktu pagal priedą.

2. Skelbti šį sprendimą Klaipėdos miesto savivaldybės interneto svetainėje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui per vieną mėnesį nuo šio sprendimo paskelbimo dienos.“

BALSUOTA: už – 22, prieš – 0, susilaiko – 1.

27. SVARSTYTA. Leidimas atlikti pastato Debreceno g. 48, Klaipėdoje, rekonstrukciją ir pakeisti paskirtį.

Pranešėjas –E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos, Kultūros, švietimo ir sporto bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl leidimo atlikti pastato Debreceno g. 48, Klaipėdoje, rekonstrukciją ir pakeisti paskirtį:

„Leisti Lietuvos sutrikusio intelekto žmonių globos bendrijai „Klaipėdos viltis“ pagal parengtą ir suderintą Mokyklos paskirties pastato patalpų (nuo 2-20 iki 2-30 ir nuo 4-17 iki 4-25), keičiant į gyvenamąją paskirtį, Klaipėdos m., Debreceno g. 48, rekonstravimo projektą atlikti pagal panaudos sutartį naudojamo turto Debreceno g. 48, Klaipėda (unikalus Nr. 2196-9002-2013, pažymėjimas plane – 1C3p), rekonstrukciją (vykdant rekonstrukcijos darbų užsakovo funkcijas) ir pakeisti paskirtį iš mokslo į gyvenamąją.

Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose, per vieną mėnesį nuo šio sprendimo įteikimo suinteresuotai šaliai dienos.“

BALSUOTA: už – 21, prieš – 0, susilaiko – 2.

28. SVARSTYTA. Lietuvos vakarų krašto dainų šventės dalyvių apgyvendinimas.

Pranešėja – N. Laužikienė, Ugdymo ir kultūros departamento direktorė.

N. Puteikienė sako, kad pateikė siūlymą, kuriuo prašo nerinkti apgyvendinimo mokesčio iš Dainų šventės dalyvių, o patirtus nuostolius mokykloms kompensuoti savivaldybės lėšomis.

V. Titovas sako, kad pritaria N. Puteikienės siūlymui.

V. Anužis sako, kad norint nerinkti iš dalyvių mokesčio, pirmiausia reikėtų keisti biudžetą, nes jame nėra numatytos lėšos šventės dalyvių nakvynės apmokėjimui.

A. Barbšys siūlo iš sprendimo projekto išbraukti 2 ir 3 punktus, arba nustatyti apgyvendinimo kainą – 0 procentų.

A. Šulcas sako, kad atvykstančių iš kitų miestų dalyvių išlaidas visuomet dengia jų savivaldybės. Nesiūlo apmokėti kitų savivaldybių išlaidas.

T. Meškinis sako, kad išlaidos savivaldybei būtų mažos, todėl nereikėtų rinkti mokesčio.

N. Laužikienė sako, kad atvykstantys į šventes visuomet susimoka už nakvynę, ir kad tokia yra nusistovėjusi tvarka. Mokyklos priimančios nakvynei dalyvius turi papildomų išlaidų, todėl reikia įvertinti šios paslaugos kainą.

A. Vildžiūnas siūlo dėl pritarimo pateiktam siūlymui apsispręsti balsavimu.

V. Žvikienė sako, kad prie šios šventės savivaldybė prisideda finansuodama projektus. Mano, kad kitais metais galėtų būti sprendžiamas klausimas dėl savivaldybės indėlio dengti nakvynės išlaidas Dainų šventės dalyviams.

V. Grubliauskas sako, kad gali kilti problemų su dalyvių apgyvendinimu, nes mokyklos, jei bus neaišku kaip bus apmokamos išlaidos, gali atsisakyti priimti šventės dalyvius.

N. Puteikienė, „Puteikis plius“ frakcijos vardu, prašo 3 minučių pertraukos.

Pertrauka.

N. Puteikienė, frakcijos vardu, siūlo vieno dalyvio vienos paros apgyvendinimo išlaidas Dainų šventės metu kompensuoti iš savivaldybės biudžeto.

S. Budinas sako, kad paruoštas sprendimo projektas yra optimalus, ir kad mokestis nustatomas tam, kad jis būtų vienodas visoms mokykloms. Siūlo pritarti sprendimo projektui.

V. Grubliauskas siūlo apsispręsti dėl pritarimo siūlymui tęsti diskusiją dėl sprendimo projekto koregavimo. Balsavimu (už – 8, prieš – 9, susilaiko – 7) nepritarta siūlymui.

 NUSPRĘSTA. Pritarti sprendimo projektui. Priimti sprendimą dėl Lietuvos vakarų krašto dainų šventės dalyvių apgyvendinimo:

„1. Leisti savivaldybės bendrojo ugdymo mokyklose kasmet apgyvendinti Lietuvos vakarų krašto dainų šventės (toliau – Dainų šventė) dalyvius.

2. Nustatyti 2,30 euro vieno dalyvio vienos paros apgyvendinimo kainą Dainų šventės metu.

3. Nustatyti, kad Dainų šventės dalyvių apgyvendinimo kaina teikiama iš naujo tvirtinti savivaldybės tarybai, jeigu bendras ją sudarančių kainų pokytis siekia daugiau kaip 10 %.“

BALSUOTA: už – 16, prieš – 0, susilaiko – 7.

V. Grubliauskas supažindina Tarybos narius su:

A. Grublio pareiškimu, skirtu Pirmosios nepriklausomos miesto tarybos narių frakcijai: „Prašau priimti į frakciją tolesniam bendram darbui miesto taryboje.“.

Pirmosios nepriklausomos miesto tarybos narių frakcijos 2018 m. gegužės 31 d. posėdžio nutarimu: „Frakcijos narių posėdyje gerb. A. Grublys vienbalsiai priimtas į „Pirmosios nepriklausomos miesto tarybos narių frakciją.“

Posėdžio pabaiga – 12.00 val.

Savivaldybės meras Vytautas Grubliauskas

Savivaldybės mero pavaduotojas Artūras Šulcas

Savivaldybės tarybos ir mero sekretorius Modestas Vitkus

V. Palaimienė, tel. 39 60 69

2018-06-19